9. Az éghajlatváltozásról szóló koppenhágai csúcstalálkozó eredménye (
- A szavazás előtt:
Jo Leinen
az S&D képviselőcsoport nevében. - (DE) Elnök úr, hölgyeim és uraim, az éghajlatváltozásról szóló koppenhágai konferencia kiábrándító konklúzióját követően a Parlament ezzel az állásfoglalással kívánja világossá tenni, hogy az éghajlatvédelemnek nincs alternatívája, és ahogyan közeledik a következő, Mexikóban tartandó konferencia, inkább fokoznunk kellene az erőfeszítéseinket ezen a téren, nem pedig csökkentenünk.
Rövid leszek. Az Európai Szocialisták és Demokraták Progresszív Szövetsége képviselőcsoport 6. módosítása ezt a célt szolgálta volna. Mivel azonban félrevezető volt a megfogalmazása, visszavonjuk. Mindazonáltal támogatjuk a Liberálisok és Demokraták Szövetsége Európáért képviselőcsoport és a Zöldek/az Európai Szabad Szövetség képviselőcsoport 1. és 9. módosításait, amelyek arra szólítják fel az EU-t, hogy tegyen többet a mexikói konferenciáig. Az éghajlat védelmének nem szabad leállnia. Ehhez kérem az Önök támogatását.
Rachida Dati
(FR) Elnök úr, hölgyeim és uraim, az általam előterjesztett 21. módosítással kapcsolatban először is szeretnék köszönetet mondani azoknak a képviselőtársaimnak, aki támogattak egy olyan módosítás előterjesztésében, amely lefekteti az EU határainál kivetendő szénadó alapjait.
Még egyszer szeretném hangsúlyozni, hogy nem beszélhetünk mellé, amikor a honfitársainkhoz szólunk: az nem megy, hogy a kampány során azt mondjuk, hogy Európa megvédi őket, megvédi a vállalkozásaikat és a munkahelyeiket, és miután megválasztottak minket, elfelejtjük ezt a kötelezettségünket. Csak arra szeretnék rámutatni, hogy ezzel a módosítással vitát generáltam, ezért szeretném visszavonni és a Tanácsra hagyni ezt a vitát.
Elnök
A módosítást tehát visszavonták.
- A 10. módosításra vonatkozó szavazás előtt:
Satu Hassi
Elnök úr, a Zöldek 10. módosítása nem áll ellentétben az 1. módosítással. Az 1. módosítás arról szól, hogy növeljük az ambíciószintünket 20 fölé. A 10. módosítás - a mi módosításunk - arról szól, hogy tisztázzuk a feltételeket mínusz 40-ig. Ez kiegészíti az 1. módosítást, nem pedig ellentmond annak, tehát a 10. módosítást is meg kell szavazni.
Elnök
A felelősök nem értenek egyet az Ön álláspontjával, szeretném kérni a megfelelő bizottság elnökének a véleményét.
Jo Leinen
az S&D képviselőcsoport nevében. - (DE) Én Hassi asszony oldalán állok. Ez új ötlet, szavazzunk róla!
